text: Joan Barreda repeteix victòria parcial i Marc Coma recupera el liderat a Abu Dhabi
  A falta d'una etapa, Coma lidera la prova amb un minut i 31 segons d'avantatge sobre Gonçalves
  EFE Barcelona 09/04/2014 15:01
  651x366 Sortida de la quarta etapa de l'Abu Dhabi Desert Challenge / HRC Sortida de la quarta etapa de l'Abu Dhabi Desert Challenge / HRC
  El torreblanquí Joan Barreda ha guanyat la quarta etapa de l'Abu Dhabi Desert Challenge seguit del català Marc Coma, que d'aquesta manera recupera el liderat de la general.
  Amb el triomf, Barreda ha pujat fins a la tercera plaça de la general, a cinc minuts i 49 segons del nou líder de la cursa, Marc Coma. El d'Avià ha estat segon i ha aconseguit recuperar el lideratge de la prova, amb
  un minut i 31 segons d'avantatge sobre l'actual campió del món, el portuguès Paulo Gonçalves.
  L'especial ha començat amb una sortida diferent a l'habitual. Com si d'una carrera de motocròs es tractés, els pilots han arrencat en línia, dividits en grups de 15. Des de l'inici, Barreda ha tractat d'imposar un ritme alt per retallar distàncies a la general, però Coma, també amb un gran ritme, no l'ha deixat escapar.
  "Estic satisfet. No era una etapa gens fàcil però en tot moment hem sabut jugar les cartes i al final tot ha sortit com ho havíem planejat. La duresa del ral·li és evident i cada dia que passa ens costa una mica més a tots però quan les coses et surten com vols, t'oblides del patiment", ha dit Marc Coma.
  Barreda, per la seva banda, ha comentat: "Després de la primera etapa, de no tenir bones sensacions i patir alguns problemes, els últims tres dies tenim un bon ritme i grans sensacions. Hem aconseguit una nova victòria. Sóc conscient que no serà fàcil guanyar aquest ral·li, però dijous és l'últim dia i intentarem fer-ho el millor possible".
  El també català Jordi Viladoms ha finalitzat quart l'etapa a poc més de tres minuts del primer classificat i escala fins a la quarta posició de la classificació general després de l'abandonament de Sam Sunderland, que ha arrencat com a líder però ha trencat el basculant de la seva moto després de patir un fort impacte després de saltar una duna.